和仁仲遊桃源
作者：胡寅
朝代：宋

paragraphs: 桃江穩楫蘭舟渡，記得劉郎有仙路。
未能趨海訪神仙，且欲沿溪看紅樹。
釣竿已自慰羈束，平生况得滄洲趣。
最欣傲吏輕儻來，擬學淵明賦歸去。
與君一問桃花宿，豈但行如武陵暮。
伯陽八十有一篇，立教清凈貴自然。
神仙之說何所始，虛怪汗漫無中邊。
漁郎迷路去家久，雖踐勝境終迴旋。
雕辭飾實好事者，至令千載猶流傳。
寧聞自古有仙人，茂陵垂老一語真。
豈伊冠履薦紳士，惑溺不異蚩蚩民。
誠能御氣友造物，陋彼蟬蛻悲埃塵。
想見桃源之野花正開，牧兒模管吹出芳林來。
不知人家尚幾許，雲屏玉帳空悠哉。
霏紅泛綠竟杳杳，我亦乘興山陰迴。
不如與君歸種待蕡實成蹊，晝永無地生蒼苔。